b'\n_START_ARTICLE_\nGoogle Maps\n_START_PARAGRAPH_\nGoogle Maps (\'Google\'i kaardid\') on kontserni Google Inc. arendatav veebip\xc3\xb5hine kaarditarkvara. M\xc3\xb5nda aega kandis see ka nime Google Local (\'Google kohalik\')._NEWLINE_Google Mapsi kasutamine mitte\xc3\xa4rilisel eesm\xc3\xa4rgil on tasuta. Rakendus h\xc3\xb5lmab kaardip\xc3\xb5hiseid teenuseid, nagu veebilehek\xc3\xbclg Google Maps, Google Ride Finder, Google Transit ja Google Maps API kaudu kolmanda osapoole veebilehtedele integreeritud kaardid. Rakendus sisaldab linnade kaarte, marsruudiplaneerijat nii jalgsi, autoga kui ka \xc3\xbchistranspordiga reisijatele, ning paljude maailma linnade asutuste asukoham\xc3\xa4\xc3\xa4rajat. Lars Rasmusseni s\xc3\xb5nul, kes on \xc3\xbcks Google Mapsi loojaist, on Google Maps "\xc3\xbcks viis maailmas leiduva teabe geograafiliseks organiseerimiseks"._NEWLINE_Google Maps kasutab Mercatori projektsiooniga sarnast kaardiprojektsiooni, nii et see ei n\xc3\xa4ita pooluste \xc3\xbcmber olevaid alasid. Google Mapsiga seotud rakendus on Google Earth iseseisev programm, mis pakub maakera vaatlemiseks rohkem v\xc3\xb5imalusi \xe2\x80\x93 sellega on v\xc3\xb5imalik vaadelda ka polaaralasid.\n_START_SECTION_\nSatelliidivaade\n_START_PARAGRAPH_\nGoogle Maps pakub suure lahutusv\xc3\xb5imega satelliidipilte enamikust linnapiirkondadest USA-s (sh Hawaii, Alaska, Puerto Rico ja Neitsisaared), Kanadas, Suurbritannias, osas Austraaliast ning paljudes teistes maailma riikides. Google Maps kasutab suure lahutusv\xc3\xb5imega pilte, et katta kogu Egiptuse Niiluse org, Sahara k\xc3\xb5rb ja Siinai poolsaar. Samuti katab Google Maps mitmete inglise keelt k\xc3\xb5nelevate alade linnad. Samas ei ole Google Maps pelgalt inglise kaarditeenus, vaid on m\xc3\xb5eldud tervele maailmale._NEWLINE_Mitmed valitsused on kaevanud, et terroristid v\xc3\xb5ivad kasutada satelliidipilte r\xc3\xbcnnakute kavandamiseks. Google on turvalisuse eesm\xc3\xa4rkidel m\xc3\xb5ned alad h\xc3\xa4gustanud (peamiselt USA-s) ning USA merev\xc3\xa4gede observatooriumi alad (kus asub USA asepresidendi ametlik residents) ning varem olid h\xc3\xa4gustatud ka USA Kapitoolium ja Valge Maja. Muud tuntud alad, n\xc3\xa4iteks Area 51 Nevada k\xc3\xb5rbes, on n\xc3\xa4htavad. K\xc3\xb5ik satelliidifotod ei ole \xc3\xbchesuguse lahutusv\xc3\xb5imega \xe2\x80\x93 v\xc3\xa4iksema asustusega alad on tavaliselt v\xc3\xa4hem detailsed. M\xc3\xb5ningaid alasid h\xc3\xa4gustavad pilved._NEWLINE_Seoses kaardiotsingu ja satelliidipildi kasutamise v\xc3\xb5imalusega on Google\'i kaardimootor tekitanud suure huvi satelliidipiltide vastu. Inimesed on loonud veebilehek\xc3\xbclgi, kuhu pannakse \xc3\xbcles satelliidipilte huvitavatest looduslikest ja inimese rajatud t\xc3\xa4histest. Siia hulka kuuluvad ka hiiglasuured kirjutised, mis on satelliidifotolt n\xc3\xa4ha, samuti ka tuntud staadionid ja unikaalsed geoloogilised moodustised. 2008. aasta novembrist alates kasutab USA riiklik ilmateenistus (National Weather Service) Google Mapsi kohalikes ilmaprognoosides, n\xc3\xa4idates ilmamudelites 5 \xc3\x97 5\xc2\xa0cm suurusi kohaprognoosiruudukesi._NEWLINE_Kuigi Google kasutab s\xc3\xb5na "satelliit", on enamik suure lahutusv\xc3\xb5imega pilte aerofotod, mis on tehtud pigem lennukitelt kui satelliitidelt.\n_START_SECTION_\nRakendus\n_START_PARAGRAPH_\nNagu palju teised Google\'i veebirakendused, kasutab Google Maps laialdaselt JavaScripti. Kui kasutaja lohistab kaarti, laaditakse serverist alla koordinaatruudud ja sisestatakse lehek\xc3\xbcljele. Kui kasutaja otsib asutust, siis laaditakse tulemused alla taustal ning sisestatakse siis k\xc3\xbclgpaneelile ja kaardile \xe2\x80\x93 lehek\xc3\xbclge ei uuendata. Asukoht esitatakse d\xc3\xbcnaamiliselt, kaardi piltide peale paigutatakse punane n\xc3\xb6\xc3\xb6pn\xc3\xb5el (mis koosneb mitmetest osaliselt l\xc3\xa4bipaistvatest PNG-vormingus kujutistest)._NEWLINE_Sisestusblanketi puhul kasutatakse peidetud IFrame\'i, sest see s\xc3\xa4ilitab brauseri ajaloo. Lehek\xc3\xbclg kasutab paremaks toimimiseks XML-i asemel andmeedastuseks JSON-i. Need tehnikad kuuluvad Ajaxi alla.\n_START_SECTION_\nGoogle Mapsi kasutusalad Google\'is\n_START_PARAGRAPH_\nGoogle Mapsi p\xc3\xb5hiveebileht sisaldab otsingut, mida saab kasutada teatud asutuste otsimiseks kindlal maa-alal.\n_START_SECTION_\nGoogle Ditu\n_START_PARAGRAPH_\nGoogle Ditu (hiina keeles "Google kaardid") anti avalikult kasutusse 9. veebruaril 2007 ning see vahetas v\xc3\xa4lja vana Google Bendi (hiina keeles "Google lokaalne"). Tegemist oli Hiina kohaliku versiooniga Google Mapsi ja Google Locali rakendustest.\n_START_SECTION_\nGoogle Moon\n_START_PARAGRAPH_\nT\xc3\xa4histamaks Apollo 11 kuule laskumise 36. aastap\xc3\xa4eva (20. juuli 1969), v\xc3\xb5ttis Google avalikult kasutatavad fotod Kuust, liitis need Google Mapsi rakendusega ning l\xc3\xb5i Google Moon i (Google\'i Kuu) t\xc3\xb6\xc3\xb6riista. Sellel rakendusel on v\xc3\xa4hem v\xc3\xb5imalusi, ent see n\xc3\xa4itab k\xc3\xb5iki Apollo kosmoselaevade maandumispaiku Kuu peal. Google Moon rakenduses oli ka virtuaalne \xc3\xbcllatusmuna, mis n\xc3\xa4itas k\xc3\xb5ige suuremal suurendusastmel aukudega \xc5\xa1veitsi juustu. Selle on Google aga eemaldanud. Hiljutise NASA Ames Research Centeri ja Google\'i koost\xc3\xb6\xc3\xb6projekti (Planetary Content i projekt) raames integreeritakse ja parandatakse Google Mooni jaoks kasutatavaid andmeid. Google Mooni veebilehele viitas ka eriversioon Google\'i logost, mis oli pandud 20. juulil 2005 Apollo 11 m\xc3\xa4lestuseks Google\'i otsinguv\xc3\xa4lja kohale webarchive.org.\n_START_SECTION_\nGoogle Mars\n_START_PARAGRAPH_\nGoogle Mars (Google\'i Marss) v\xc3\xb5imaldab planeedist Marss n\xc3\xa4ha satelliidipilti (nagu Google Moon Kuust) ning infrapunapilti ja varjutatud reljeefset vertikaalprojektsiooni. Kasutajad saavad valida vertikaalprojektsiooni ning n\xc3\xa4htavate ja infrapunaandmete vahel samamoodi, nagu nad valivad kaardi, satelliidipildi ja kombineeritud kaardi vahel Google Maps\'is. Koost\xc3\xb6\xc3\xb6s NASA teadlastega Mars Space Flight Facilitys, mis asub Arizona \xc3\x9clikoolis, on Google avalikult v\xc3\xa4lja pannud kahelt NASA Marsi missioonilt \xe2\x80\x93 Mars Global Surveyorilt ja 2001 Mars Odysseylt kogutud andmed._NEWLINE_NASA on lehek\xc3\xbcljel http://onmars.jpl.nasa.gov/ teinud k\xc3\xa4ttesaadavaks mitmed Google Earthi Marsi kaardid._NEWLINE_V\xc3\xa4rskemate andmetega Marsi kaardid on saadaval Google Mapsi p\xc3\xb5hises rakenduses aadressil http://jmars.asu.edu/maps, mille on v\xc3\xa4lja pannud Arizona \xc3\x9clikoolis asuv Mars Space Flight Facility._NEWLINE_Google Earth 5-ga on v\xc3\xb5imalik ligi p\xc3\xa4\xc3\xa4seda ka uuele, parandatud Google Mars andmestikule, kus on palju suurema lahutusv\xc3\xb5imega pildid. Samuti on seal v\xc3\xb5imalik vaadata maastikku kolmem\xc3\xb5\xc3\xb5tmelisena ning n\xc3\xa4ha panoraamvaateid Marsile maandunud kosmoselaevadest \xe2\x80\x93 see toimib sarnaselt Google Street View\'ga.\n_START_SECTION_\nGoogle Sky\n_START_PARAGRAPH_\n27. augustil 2007 esitles Google programmi Google Sky (Google taevas), mis on veebip\xc3\xb5hine kosmosekaardi t\xc3\xb6\xc3\xb6riist. See v\xc3\xb5imaldab kasutajatel uurida n\xc3\xa4htava universumi kaarti, kasutades Hubble\'i teleskoobi tehtud fotosid.\n_START_SECTION_\nGoogle Ride Finder\n_START_PARAGRAPH_\nGoogle lasi v\xc3\xa4lja ka eksperimentaalse Google Mapsi p\xc3\xb5hise t\xc3\xb6\xc3\xb6riista nimega Ride Finder (s\xc3\xb5iduvahendi leidja), mida saab kasutada autos olevate GPS-seadmetega ning kuhu on sisestatud valik takso- v\xc3\xb5i limusiiniteenustest. T\xc3\xb6\xc3\xb6riist n\xc3\xa4itab Google Mapsi t\xc3\xa4navakaardil k\xc3\xb5ikide s\xc3\xbcsteemis olevate suuremate USA linnade (sh Chicago ja San Francisco) teenusepakkujate s\xc3\xb5idukite asukohta. N\xc3\xa4ib, et 2009. aastast on t\xc3\xb6\xc3\xb6riist k\xc3\xa4igust maha v\xc3\xb5etud.\n_START_SECTION_\nGoogle Transit\n_START_PARAGRAPH_\n2005. aasta detsembris lasi Google v\xc3\xa4lja teenuse Google Transit (\'Google\'i teekond\'), mida esitleti algul Google Labsis. Teenuse algatajateks olid Chris Harrelson ja Avichal Garg. Google Transit loodi esialgu vaid Portlandi linna jaoks Oregoni osariigis. N\xc3\xbc\xc3\xbcd h\xc3\xb5lmab see sadu linnu USAs, Kanadas, Euroopas, Aasias, Aafrikas ja Austraalias. Teenus arvutab teekonna, s\xc3\xb5iduks kuluva aja ja rahakulu ning v\xc3\xb5imaldab v\xc3\xb5rrelda \xc3\xbchistranspordiga ja autoga plaanitavat teekonda. 2007. aasta oktoobris v\xc3\xa4ljus Google Transit Google Labs\'ist ning see integreeriti t\xc3\xa4ielikult Google Mapsi rakendusse.\n_START_SECTION_\nGoogle Biking directions\n_START_PARAGRAPH_\n10. m\xc3\xa4rtsil 2010 lisas Google Google Mapsi rakendusele v\xc3\xb5imaluse otsida rattateid. Valitav kaardikiht n\xc3\xa4itab eri t\xc3\xbc\xc3\xbcpi jalgrattateid \xe2\x80\x93 alates spetsiaalsetest jalgrattateedest kuni eelistatavate teedeni. Google Biking directions (Google rattarajad) teenus on esialgu kasutatav vaid USA-s.\n_START_SECTION_\nGoogle My Maps\n_START_PARAGRAPH_\n2007. aasta aprillis lisati Google\'i kohalikele otsingukaartidele uus rakendus nimega My Maps (minu kaardid). See lubab kasutajatel ja ettev\xc3\xb5tetel luua oma kaardi, asetades kaardile t\xc3\xa4hiseid, mitmeosalisi jooni ning hulknurki. Rakendus joonistub otse kaardi peale. My Maps pakub kasutamiseks 84 eelnevalt loodud t\xc3\xa4hist baaridest ja restoranidest veebikaamerate ja maav\xc3\xa4rina s\xc3\xbcmboliteni. Kasutaja saab valida nii joonte kui ka hulknurkade v\xc3\xa4rvi, suurust ja l\xc3\xa4bipaistvust. My Mapsi rakendusega muudetud kaarte saab salvestada hilisemaks vaatamiseks ning neid saab teha kas avalikuks v\xc3\xb5i m\xc3\xa4rkida isiklikuks._NEWLINE_K\xc3\xb5ikide My Mapsi elementide juurde kuulub ka muudetav silt. See sisaldab teksti, rikasteksti v\xc3\xb5i HTML-i. HTML-i abil saab lisada ka videoid v\xc3\xb5i muid elemente._NEWLINE_My Mapsi v\xc3\xa4ljatuleku ajal ei olnud v\xc3\xb5imalik lisada loodud kaarte veebilehele v\xc3\xb5i blogisse. N\xc3\xbc\xc3\xbcd on m\xc3\xb5ned iseseisvad veebilehed loonud t\xc3\xb6\xc3\xb6riistu, millega kasutajad saavad lisada kaarte teistele veebilehtedele ning lisada neile muid funktsioone. Versioon 2.78 on aga ka My Mapsi rakenduses kaartide teistele veebilehtedele lisamise v\xc3\xb5imalikuks teinud.'